ארנסט הראשון, דוכס סקסוניה-גותה

ארנסט הראשון, דוכס סקסוניה-גותה (בגרמנית: Ernest I. Herzog von Sachsen-Gotha; 25 בדצמבר 1601 – 26 במרץ 1675) היה דוכס סקסוניה-גותה בין השנים 1640–1675, ודוכס סקסוניה-גותה-אלטנבורג בין השנים 1672–1675.

ביוגרפיה
ארנסט נולד ב-25 בדצמבר 1601 בוויימאר שהשתייכה לדוכסות סקסוניה-ויימאר, ליוהאן השני, דוכס סקסוניה-ויימאר, ולדורותיאה מריה מאנהלט, בתו של יואכים ארנסט, נסיך אנהלט.

בשנת 1605 מת אביו יוהאן השני, דוכס סקסוניה-ויימאר, ואחיו יוהאן ארנסט הראשון, דוכס סקסוניה-ויימאר עלה לשלטון במקומו. במהלך מלחמת שלושים השנים לחם ארנסט כקולונל בצבא השוודי, והשתתף עמו בקרבות שונים. עם פרוץ מלחמת שלושים השנים הצטרף אחיו יוהאן ארנסט לפרוטסטנטים, ואף השתתף בקרב ההר הלבן. בשנת 1620 מונה אחיו וילהלם לעוצר במקומו, ולאחר שנהרג יוהאן ארנסט בהונגריה בשנת 1626 עלה וילהלם לשלטון במקומו. לאחר מותו של גוסטב השני אדולף, מלך שוודיה, נשא ונתן וילהלם עם פרדיננד השני, קיסר האימפריה הרומית הקדושה, ובשנת 1635 חתם עמו על הסכם פראג. בשנת 1638 מת יוהאן ארנסט, דוכס סקסוניה-אייזנך, ונחלותיו עברו ביקר לדוכסות סקסוניה-ויימאר. בשנת 1640 פוצלה הדוכסות בין שלושת האחים; וילהלם, דוכס סקסוניה-ויימאר, אלברכט הרביעי, דוכס סקסוניה-אייזנך, וארנסט, דוכס סקסוניה-גותה.

ארנסט קיבל את אזור גותה, ובשנת 1643 החל בבניית טירה למגוריו. ארנסט פעל בחוכמה, ועל אף שהפחית את המיסים, הצליח ליצור כלכלה חזקה ויציבה בדוכסות. ארנסט הגביל את העינויים בדוכסות, והפחית כמעט לחלוטין את ציד המכשפות. כמו כן אסר ארנסט על האלכימיה בדוכסות, וחוקק עונש מוות על רצח. כמו כן שיפר ארנסט את החקלאות, המסחר, החינוך, והאמנות ברחבי הדוכסות, וספרייתו הייתה מהגדולות בגרמניה. ארנסט היה דתי מאוד, ועשה כל שביכולתו על מנת לחזק את הדת הלותרנית.

לאחר מותו של פרידריך וילהלם השלישי, דוכס סקסוניה-אלטנבורג ללא יורשים בשנת 1672, חולקה דוכסות סקסוניה-אלטנבורג בין דוכסות סקסוניה-ויימאר לדוכסות סקסוניה-גותה, אולם, ארנסט קיבל את החלק הגדול יותר, מכיוון שהיה צאצא של אליזבת סופיה, נסיכת סקסוניה-אלטנבורג בתו של יוהאן פיליפ, דוכס סקסוניה-אלטנבורג שציווה שהיא תירש את הנחלה בהיעדר יורשים זכרים.

ב-26 במרץ 1675 מת ארנסט בגותה, ושבעת בניו שלטו בדוכסות במשותף. בשנת 1680 פוצלה הדוכסות בין שבעת הבנים; פרידריך הראשון, דוכס סקסוניה-גותה-אלטנבורג, אלברכט, דוכס סקסוניה-קובורג, ברנהרד הראשון, דוכס סקסוניה-מיינינגן, היינריך, דוכס סקסוניה-רמהילד, כריסטיאן, דוכס סקסוניה-אייזנברג, ארנסט השלישי, דוכס סקסוניה-הילדבורגהאוזן, ויוהאן ארנסט, דוכס סקסוניה-זאלפלד.

משפחתו
ב-24 באוקטובר 1636 התחתן ארנסט עם אליזבת סופיה, נסיכת סקסוניה-אלטנבורג, בתם של יוהאן פיליפ, דוכס סקסוניה-אלטנבורג ואליזבת מבראונשווייג-וולפנביטל. ממנה היו לו 18 ילדים:
 יוהאן ארנסט (1638).
 אליזבת דורותיאה מסקסוניה-גותה-אלטנבורג (1640–1709), התחתנה עם לודוויג השישי, רוזן הסן-דרמשטדט.
 יוהאן ארנסט (1641–1657).
 כריסטיאן (1642).
 סופיה (1643–1657).
 יוהנה (1645–1657).
 פרידריך הראשון, דוכס סקסוניה-גותה-אלטנבורג (1646–1691).
 אלברכט החמישי, דוכס סקסוניה-קובורג (1648–1699).
 ברנהרד הראשון, דוכס סקסוניה-מיינינגן (1649–1706).
 היינריך, דוכס סקסוניה-רמהילד (1650–1710).
 כריסטיאן, דוכס סקסוניה-אייזנברג (1653–1707).
 דורותיאה מריה מסקסוניה-גותה-אלטנבורג (1654–1682).
 ארנסט השלישי, דוכס סקסוניה-הילדבורגהאוזן (1655–1715).
 יוהאן פיליפ (1657).
 יוהאן ארנסט הרביעי, דוכס סקסוניה-קובורג-זאלפלד (1658–1729).
 יוהנה אליזבת (1660).
 יוהאן פיליפ (1661–1662).
 סופיה אליזבת (1663).

 אילן יוחסין 

קישורים חיצוניים




 ארנסט הראשון, דוכס סקסוניה-גותה  בית וטין  נולד:25 בדצמבר 1601 מת:26 במרץ 1675 יוהאן השני, דוכס סקסוניה-ויימאר דוכסות סקסוניה-גותה  1640–1675 פרידריך הראשון, דוכס סקסוניה-גותה-אלטנבורג  אלברכט, דוכס סקסוניה-קובורג  ברנהרד הראשון, דוכס סקסוניה-מיינינגן  היינריך, דוכס סקסוניה-רמהילד  כריסטיאן, דוכס סקסוניה-אייזנברג  ארנסט השלישי, דוכס סקסוניה-הילדבורגהאוזן  יוהאן ארנסט, דוכס סקסוניה-זאלפלד פרידריך וילהלם השלישי, דוכס סקסוניה-אלטנבורג דוכסות סקסוניה-אלטנבורג  1672–1675

קטגוריה:דוכסים גרמנים
קטגוריה:אנשי צבא גרמנים
קטגוריה:גרמנים שנולדו ב-1601
קטגוריה:נפטרים ב-1675